《赠黄道士还九宫山》
明代·曾鲁

我家群玉山南陬，君居蒙顶最上头。
相望欲识嗟无由，摇摇心若风中斿。
君从少年慕远游，誓骖笙鹤仍丹丘。
冠星佩月露为裘，口诵赤玉灵书谣。
摩斥八极隘九州，后天不老三光凋。
故乡临睨毋停裛，下视起灭如浮沤。
九宫山高明翠虬，真牧之子世莫俦。
君居其间业焚修，五十余载无悔尤。
翠华昔驻鹦鹉洲，承恩召对黄鹤楼。
敷陈屡沐天语酬，大官醉以白玉瓯。
去年弓旌复旁搜，麻鞋径入朝冕旒。
神皋繁丽不肯留，日夜稽首还山求。
山中之人寄书招，雨余黄独抽新苗。
芝草琅玕弄春柔，不归负此岩壑幽。
龙江送别情悠悠，乡人歌作商声讴。

作者简介：（1319—1373）明间江西新淦人，字得之。七岁能默诵五经。既长，博通古今，数千年国体人才、制度沿革无不能言，以文学闻于时。洪武时修《元史》，诏为总裁。授礼部主事。超擢礼部侍郎。命主京畿乡试。五年十二月引疾归，道卒。著《大明集礼》、《守约斋集》等。